[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.6.2006

SEC(2006) 687 τελικό

Σχέδιο

ΑΠΟΦΑΣΗΣ ΑΡΙΘ. X/2006 ΤΗΣ ΜΙΚΤΗΣ ΕΠΙΤΡΟΠΗΣ ΕΚ-ΔΑΝΙΑΣ/ΝΗΣΩΝ ΦΕΡΟΕ

για την τροποποίηση των πινάκων Ι και ΙΙ του παραρτήματος του πρωτοκόλλου 1 της συμφωνίας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου

- Σχέδιο της Κοινής Θέσης της Κοινότητας - (υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η δασμολογική μεταχείριση και οι λοιπές ρυθμίσεις που εφαρμόζονται σε ορισμένα ψάρια και προϊόντα αλιείας καταγωγής νήσων Φερόε τα οποία τίθενται σε ελεύθερη κυκλοφορία στην Κοινότητα καθορίζονται στο πρωτόκολλο 1 της συμφωνίας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε[1], αφετέρου.

Κατ’ εφαρμογήν του πρωτοκόλλου 1 η Κοινότητα χορήγησε δασμολογικές παραχωρήσεις για τις παρασκευασμένες ή διατηρημένες γαρίδες και μικρούς αστακούς Νορβηγίας καταγωγής Νήσων Φερόε υπό μορφή δασμολογικής ποσόστωσης 3.000 τόνων. Ωστόσο, στο πρωτόκολλο 1 δεν υπάρχει καμία δασμολογική παραχώρηση για τις εισαγωγές κατεψυγμένων καλλαριών (Melanogrammus aeglefinus) καταγωγής Νήσων Φερόε.

Το άρθρο 36 της προαναφερθείσας συμφωνίας ορίζει ότι, κατόπιν αιτήσεως των Νήσων Φερόε, η Κοινότητα εξετάζει τη βελτίωση των δυνατοτήτων πρόσβασης για συγκεκριμένα προϊόντα.

Οι Νήσοι Φερόε ζήτησαν να αυξηθεί η ποσόστωση για τις γαρίδες και τους μικρούς αστακούς Νορβηγίας από 3.000 σε 6.000 τόνους. Ζήτησαν επίσης να προστεθούν οι κατεψυγμένοι καλλαρίες στον κατάλογο των προϊόντων αλιείας του πίνακα 1 του πρωτοκόλλου 1 τα οποία μπορούν να εισάγονται ατελώς στην Κοινότητα.

Η Επιτροπή θεωρεί ότι είναι λογικό να γίνουν αποδεκτά και τα δύο αιτήματα, δεδομένης της δασμολογικής μεταχείρισης και των ρυθμίσεων που εφαρμόζονται στις εισαγωγές των ίδιων προϊόντων καταγωγής άλλων τρίτων χωρών, όπως η Νορβηγία, η Ισλανδία και η Γροιλανδία, καθώς και του σχετικά χαμηλού κινδύνου αρνητικής επίπτωσης των εν λόγω αλλαγών στην κοινοτική αγορά. Ωστόσο, στην περίπτωση της δασμολογικής ποσόστωσης για τις γαρίδες και τους μικρούς αστακούς Νορβηγίας, η Επιτροπή θεωρεί ότι η αύξηση της ποσόστωσης πρέπει να γίνει βαθμιαία με επιμέρους αυξήσεις 1.000 τόνων και να εξαρτηθεί από τον όρο του επαρκούς βαθμού χρησιμοποίησης της υπάρχουσας ποσόστωσης.

Το άρθρο 31 της συμφωνίας θέσπισε μια μικτή επιτροπή, η οποία επιφορτίστηκε με την ευθύνη διαχείρισης και εφαρμογής της συμφωνίας. Επομένως, σύμφωνα με το άρθρο 34 παράγραφος 1 της συμφωνίας, η μικτή επιτροπή μπορεί να εκδώσει απόφαση για την τροποποίηση του παραρτήματος του πρωτοκόλλου 1 της συμφωνίας.

Λαμβάνοντας υπόψη τα ανωτέρω, η Επιτροπή πρέπει να προτείνει στο Συμβούλιο να εγκρίνει το συνημμένο σχέδιο απόφασης ως κοινή θέση της Κοινότητας στο πλαίσιο της επόμενης συνεδρίασης της μικτής επιτροπής.

Σχέδιο

ΑΠΟΦΑΣΗΣ ΑΡΙΘ. X/2006 ΤΗΣ ΜΙΚΤΗΣ ΕΠΙΤΡΟΠΗΣ ΕΚ-ΔΑΝΙΑΣ/ΝΗΣΩΝ ΦΕΡΟΕ

για την τροποποίηση των πινάκων Ι και ΙΙ του παραρτήματος του πρωτοκόλλου 1 της συμφωνίας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου

Η ΜΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου[2], εφεξής καλούμενη «η συμφωνία», και ιδίως το άρθρο 34 παράγραφος 1,

Εκτιμώντας τα ακόλουθα:

(1) Το παράρτημα του πρωτοκόλλου 1 της συμφωνίας καθορίζει τους τελωνειακούς δασμούς και τους λοιπούς όρους που εφαρμόζονται στην εισαγωγή ορισμένων ψαριών και προϊόντων αλιείας καταγωγής και προέλευσης Νήσων Φερόε στην Κοινότητα.

(2) Βάσει αυτού του παραρτήματος, η Κοινότητα έχει χορηγήσει παραχωρήσεις για τις παρασκευασμένες ή διατηρημένες γαρίδες και μικρούς αστακούς Νορβηγίας, καταγωγής Νήσων Φερόε, στο πλαίσιο ετήσιας δασμολογικής ποσόστωσης 3.000 τόνων.

(3) Οι αρχές των Νήσων Φερόε ζήτησαν να αυξηθούν οι δασμολογικές παραχωρήσεις που έχει χορηγήσει η Κοινότητα για τις παρασκευασμένες ή διατηρημένες γαρίδες και μικρούς αστακούς Νορβηγίας σε 6.000 τόνους.

(4) Είναι λογικό να επιτραπεί η εν λόγω αύξηση για χρονική περίοδο που θα καθοριστεί ανάλογα με το βαθμό χρήσης της ποσόστωσης.

(5) Βάσει του παραρτήματος, η Κοινότητα δεν έχει χορηγήσει καμία παραχώρηση για τους κατεψυγμένους καλλαρίες (Melanogrammus aeglefinus) καταγωγής και προέλευσης Νήσων Φερόε.

(6) Οι αρχές των νήσων Φερόε ζήτησαν να προστεθούν οι κατεψυγμένοι καλλαρίες στον κατάλογο των προϊόντων αλιείας του πίνακα Ι του παραρτήματος του πρωτοκόλλου 1 τα οποία μπορούν να εισάγονται ατελώς στην Κοινότητα.

(7) Είναι λογικό να περιληφθούν στον πίνακα αυτόν οι κατεψυγμένοι καλλαρίες,

ΑΠΟΦΑΣΙΖΕΙ:

Άρθρο 1

Ο πίνακας ΙΙ του παραρτήματος του πρωτοκόλλου 1 της συμφωνίας τροποποιείται ως εξής:

"1605 | Μαλακόστρακα, μαλάκια και άλλα ασπόνδυλα υδρόβια, παρασκευασμένα ή διατηρημένα | ΔΠ αριθ. 4(1) 4.000 |

1605 20 | - Γαρίδες |

1605 20 10 | - - Σε αεροστεγείς συσκευασίες: | 0 |

- - Άλλες: |

1605 20 91 | - - - Σε άμεσες συσκευασίες καθαρού περιεχομένου που δεν υπερβαίνει τα 2 kg | 0 |

1605 20 99 | - - - Άλλες: | 0 |

ex 1605 40 00 | - Μικροί αστακοί Νορβηγίας (Nephrops norvegicus) | 0" |

(1) Το 2007 η ετήσια ποσότητα θα είναι 4.000 τόνοι. Από την 1η Ιανουαρίου 2008 και μετά η ετήσια ποσότητα θα αυξάνεται κατά 1.000 τόνους μέχρις ανωτάτου επιπέδου 6.000 τόνων, υπό τον όρο ότι τουλάχιστον το 80% του συνολικού ποσού της προηγούμενης ποσόστωσης έχει χρησιμοποιηθεί έως τις 31 Δεκεμβρίου εκείνου του έτους.

Άρθρο 2

Ο πίνακας Ι του παραρτήματος του πρωτοκόλλου 1 της συμφωνίας τροποποιείται με την προσθήκη της ακόλουθης σειράς:

"0303 72 00 | Καλλαρίες (Melanogrammus aeglefinus) | 0" |

Άρθρο 3

Η παρούσα απόφαση αρχίζει να ισχύει την πρώτη ημέρα του δεύτερου μήνα μετά την έκδοσή της.

Βρυξέλλες

Για τη μικτή επιτροπή

Ο πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση απόφασης της μικτής επιτροπής ΕΚ-Δανίας/Νήσων Φερόε για την τροποποίηση των πινάκων Ι και ΙΙ του παραρτήματος του πρωτοκόλλου 1 της συμφωνίας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου

2. ΓΡΑΜΜΕΣ ΠΡΟΫΠΟΛΟΓΙΣΜΟΥ :

Κεφάλαιο και άρθρο:

Κεφάλαιο 12, άρθρο 120

Ποσό εγγεγραμμένο στον προϋπολογισμό για το σχετικό έτος: 12.905 εκατ. ευρώ

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Η πρόταση δεν έχει δημοσιονομικές επιπτώσεις

( Η πρόταση δεν έχει δημοσιονομικές επιπτώσεις στις δαπάνες, αλλά έχει δημοσιονομικές επιπτώσεις στα έσοδα – με τα εξής αποτελέσματα:

εκατ. ευρώ (ένα δεκαδικό ψηφίο)

Γραμμή προϋπολογισμού | Έσοδα[3] | Περίοδος 12 μηνών από την 01/01/2006 | [Έτος n] |

Άρθρο... | Επιπτώσεις επί των ιδίων πόρων | 0,2 |

Κατάσταση μετά τη δράση |

[ n+1 ] | [ n+2 ] | [ n+3 ] | [ n+4 ] | [ n+5 ] |

Άρθρο ... | 0,7 | 1,4 | 2,1 |

4. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η διαχείριση τ ων ποσοτήτων των γαρίδων θα γίνεται από την Επιτροπή σύμφωνα με την διαδικασία κατανομής των ποσοστώσεων.

5. ΑΛΛΕΣ ΠΑΡΑΤΗΡΗΣΕΙΣ

Ο πλήρης τελωνειακός δασμός που εφαρμόζεται στις γαρίδες είναι 20% και στους κατεψυγμένους καλλαρίες 7,5%.

Με δεδομένο το χαμηλό επίπεδο εισαγωγών κατεψυγμένων καλλαριών από τις Νήσους Φερόε και τον ισχύοντα δασμό, δεν θεωρείται ότι η συμπληρωματική παραχώρηση θα έχει ουσιαστικό αντίκτυπο στον κοινοτικό προϋπολογισμό. Ως εκ τούτου, η πιθανή απώλεια τελωνειακών δασμών κατά τις εισαγωγές αυτού του προϊόντος από τις Νήσους Φερόε δεν εξετάστηκε περαιτέρω.

Ωστόσο, η προτεινόμενη αύξηση στην ποσόστωση για τις γαρίδες και τους μικρούς αστακούς Νορβηγίας θα μπορούσε να έχει αντίκτυπο στα έσοδα του προϋπολογισμού, αν χρησιμοποιηθούν οι πρόσθετες ποσότητες. Η πιθανή απώλεια εσόδων υπολογίστηκε με την υπόθεση ότι οι πρόσθετες ποσότητες θα απορροφηθούν το έτος στο οποίο καθίστανται διαθέσιμες ως εξής:

- 2006 333 τόνοι

- 2007 1.000 τόνοι

- 2008 2.000 τόνοι

- 2009 3.000 τόνοι

Ο υπολογισμός των εσόδων που θα χαθούν βασίζεται στη μέση αξία των γαρίδων (1605 20 99) που εισήχθησαν από τις Νήσους Φερόε κατά τη διάρκεια της περιόδου 2002-2004 (4.619 ευρώ ανά ΜΤ), διότι αυτό το προϊόν αντιπροσωπεύει το σημαντικότερο μέρος των εμπορικών συναλλαγών που διενεργούνται στο πλαίσιο της ποσόστωσης αριθ. 090679. Το ποσό που υπολογίστηκε με τον τρόπο αυτό μειώθηκε στη συνέχεια κατά 25%, για να ληφθούν υπόψη οι δαπάνες στις οποίες υποβλήθηκαν τα κράτη μέλη για την είσπραξη των δασμών.

[1] ΕΕ L 53 της 22.02.1997, σ. 2.

[2] ΕΕ L 53 της 22.02.1997, σ. 2.

[3] Όσον αφορά τους παραδοσιακούς ιδίους πόρους (γεωργικές εισφορές, εισφορές για τη ζάχαρη, τελωνειακοί δασμοί), τα ποσά που αναφέρονται πρέπει να είναι καθαρά, δηλ. μεικτά ποσά από τα οποία αφαιρείται το 25%, το οποίο αντιπροσωπεύει τις δαπάνες είσπραξης των πόρων.